
Prome Minister Evelvn Wever-Croes: 


FELIZ DIA INTERNACIONAL DI HENDE MUHE 











En conexion cu Dia Internacional di Hende Muhe, Prome 
Minister ta felicita tur hende muhe den nos comunidad un feliz 
dia v pa medio di un discurso den un programa special, ta 
encurasha cada hende muhe di nos pais pa para keto na e 
posicion di hende muhe den nos comunidad v scoge pa wak 
e cosnan di e banda positivo pa asina wak oportunidad y 
solucionnan. 


'Berdad, con tempo a cambia desde un aña pasa y awor. 
E pandemia aki a dal nos tur duro, hopi duro. Prome cu e 
pandemia, nos tabata bavendo bon, v mi ta contento cu prome 
cu e pandemia nos a tuma e pasonan corecto cu awor ta 
vudando nos enfrenta e pandemia miho. 

Awe riba e Dia Internacional di Hende Muhe, nos ta para keto 
na e posicion di hende muhe den nos comunidad. Hende 
muhenan ta fuerte, v por enfrenta cualkier cos. Hende muhenan 
ta recupera lihe di golpinan di bida, pasobra ta resiliente. Hende 
muhenan den liderazgo ta exitoso, pasobra hende muhenan ta 


trece cualidadnan na mesa, cu ta vuda den gobernacion of 
dirigi cualkier empresa. Hende muhenan ta innovador, pasobra 
nos ta busca solucionnan nobo pa problemanan. 


Mi ta kere cu especialmente durante e ultimo aña aki, e 
pandemia a demostra cu nos tur mester tabata mas fuerte pa 
por enfrente, mas resiliente pa recupera di dje, y mas innovador 
pa busca otro sorto di solucion. Y hende muhenan a sobresali 
den esaki. Y mi ta hopi orguyoso di mira e papel importante cu 
hende muhenan a desplega. 


Y kere mi, e aña tras di lomba no tabata facil. Pa mi sigur cu 
no. Tanto riba e nivel personal, como e nivel di trabou. Mi a 
haya mi, despues di apenas 2 aña di gobernacion, ta enfrenta 
e peor crisis cu nos pais a conoce. Desde cu nos a drenta den 
gobierno na 2017, mi a atende varios crisis. E crisis financiero 
di nos pais, e crisis social di nos pais, e crisis Venezuela y 
su impacto riba nos pais. Y cada un di nan nos a atende, cu 
firmesa. 


Pero e crisis causa pa e pandemia mundial di Covid-19 si 
a suprasa tur cos. e tabata hopi dificil. Pa cuminsa e tabata 
desconoci. Nos tabata bon prepara, y nos a prepara nos mes 
bon pa cada reto. Nos ta conta cu un ekipo di profesionalnan 
dedica, cu ta yuda gobierno den decisionnan. 


Asina mes, apesar cu ni ami, ni ningun hende riba e planeta 
aki, tabata conoce e embargadura di e crisis, mi mester a 
percura pa semper ta trankil, pa evita cu hendenan ta bay den 
panico. Mi mester tabata duro ora mester y tuma e decisionnan 
necesario, pasobra mescos cu mi ta duro cu mi yiunan tin biaha 
pa protehe nan, mi mester tabata duro pa protehe boso y boso 
yiunan tambe. 


Cu e tabata facil? Sigur cu no, pero si necesario. Mi ta kere 
cu e decision mas dificil tabata di cera frontera dia 16 di maart 
aña pasa, y mira nos turismo y economia cay den otro. Esaki 
tabata hopi dificil. Tambe di mester a cera scolnan riba e mesun 
fecha. 


Dialuna 8 Maart 2021 








Continuacion FELIZ DIA INTERNACIONAL DI HENDE MUHE.... 


Tur esaki mientras mi mester a despedi di mi unico subrina di 
11 afia, Angelina, cu despues di lucha cu un malesa no comun, 
fibrosis cistica, su pulmonnan a cansa, y el a fayece na mey afia 
pasa. E tabata e fuente di alegria den nos famia, e tabata hopi 
importante den mi bida, mescos cu mi yiunan y subrinonan. E 
tabata mira tur mi conferencianan di prensa, e tabata pendiente 
pa sa ki dia scol ta habri bek. Lamentablemente el a fayece 
prome cu scol a habri. Mi ta hopi agradecido di por tabata 
tin'e den mi bida pa 11 afia, pero asina mes, su fayecimento a 
causa hopi dolor. 


Sinembargo no tabata tin tempo pa procesa esey, el a fayece 
memey di e prome ola, y mi mester a atende trabou mesora 
despues di der'e. Mi ta kere cu esakinan tabata e momentonan 
mas dificil pa mi. Atende cu frontera cera, cu shelter in place, 
cu sindicatonan manifestando constantemente, y atende cu e 
dolor ey den mi curason. E temporada aki tabata sin duda e 
temporada mas dificil di e crisis, pa mi. 


Awor, despues di un aña mi ta preocupa ainda, pero toch mas 
trankil, pasobra nos tin un plan, nos tin vision, nos tin curashi y 
nos tin determinacion pa recupera nos economia. 

Ademas nos a demostra caba cu nos por. Y awor nos ta ya den 
e fase di vacunacion, cu ta e rumbo pa nos yega na normalidad, 
na un normal nobo, ohala pronto. 


Kiko a yuda hopi den maneho di e crisis? 

INNOVACION tambe a hunga un papel grandi den e crisis 
aki, y mi ta contento cu mi a pone innovacion central den nos 
maneho desde 2017. Pasobra ta e vision ey ta pone cu awor 
nos ta sobresali. 


Dos ehempel cu mi por duna di esaki ta: Nos grandinan den 
cas di cuido cierto momento no por a ricibi bishita mas, esey ta 
un situacion cu ta preocupa mi hopi. Nos a percura pa tur cas 
di cuido haya tablets pa asina famianan por keda den contacto 
cu nan ser keri a traves di e tablets. Tabata realmente hopi 
bunita pa mira e reaccion di nos grandinan. 


E di dos ehempel ta e health app di DVG, riba cual bo ta haya 
bo cita, y registro di vacuna. Esaki ta permiti e citanan bay hopi 
lihe y eficiente, cu lo yuda nos pa asina cu e siguiente batch 
yega, por vacuna tur esnan cu a registra. 


Kico a yuda mi? Hopi biaha mi ta topa hende y nan ta bisavmi 
“mi no sa con bo por”, of “ta con abo por handle tur esaki". 
Wel, mi ta traha hopi riba un balance, un balance entre famia, 
trabou, practica mi fe y servicio na comunidad. 


Loke semper ta yuda mi ta e sosten enorme cu mi ta haya di tur 
hende, hasta di esnan cu no conoce mi, of no ta di acuerdo cu 
mi. E sosten di mi casa Kenneth ta grandi y ta hopi importante 
pa mi. E sosten di mi famia; di coleganan di Ministerraad , di e 
ekipo di crisis, di henter comunidad. 





Y mi no ta gaña, tin ora mi animo ta baha. Ora mi sinti animo 
abou, tristo, rabia, mi ta scoge pa no ta negativo, mi ta scoge 
pa wak e cosnan di e banda positivo. Pasobra ora bo tin e 
bril NEGATIVO bisti, unico cos cu bo ta wak ta obstaculo y 
problema. Ora bo bisti e bril POSITIVO bo ta wak oportunidad 
y solucion. 


Si bo no por wak cosnan positivo, wak rond di bo. Irespecto 
kico por ta pasando den bo bida, semper semper tin cosnan 
bunita cu bo por ta agradecido pa nan. 


Ami ta pensa mesora na nos enfermeronan y dokternan riba 
Cuido Intensivo, of sala B3, caminda pashentnan di covid ta 
wordo hospitalisa. Ora mi corda y mira con duro nan ta lucha 
pa scapa bida di otro, ta yena mi cu gratitud. Of ora mi mira 
maestronan con nan ta lucha pa duna les bou circumstancianan 
asina dificil, esey mi ta hopi agradesido pe. Asina mi por 
menciona hopi ehempel mas. Ora bo ta sinti cu animo ta abou, 
hisa e animo. Pensa riba cosnan positivo. 


E aña tras di lomba tabata duro, pero nos tin hopi perspectiva 
nos dilanti. Como pais nos a enfrenta retonan grandi den 
pasado, y nos a surpasa nan, y nos lo surpasa esakinan tambe. 
Dicon? Pasobra nos ta stima nos mes, nos ta stima nos famia 
y nos ta stima Aruba. 


Awe riba Dia Internacional di Hende Muhe, mi kier laga bo cu 
e pensamento aki: No warda pa un otro yena bo di felicidad. 
Si abo ta feliz of no, no ta depende di otro, e ta depende di 
bo mes. No ta otro hende tin cu cende bo lus, pa bo briya. Bo 
mes mester cende, ABO ta e solo cu mester briya. Una bes bo 
cende e lus, unabes bo dicidi cu ta ABO ta e solo cu mester 
briya, no tin nada pa stroba bo. 


Y bo no mester paga e lus di otro pa esun di bo briya mas. Tin 
luga den henter universo pa nos tur briya nos lus. Asina ta, 
dicidi cu abo ta e solo cu mester briya, y no tin nada pa stroba 
bo”. 





HENDE MUHE, E SER RESILIENTE 

Premier Evelyn Wever-Croes: 


IMF A PUBLICA SU RAPPORT RIBA E 
EVALUACION FINANCIERO Y ECONOMICO 
DI ARUBA 


IMF: Aruba su economia tabata ya caba bayendo den bon 
direccion prome cu e pandemia a dal 











Dialuna mainta den Conferencia di Prensa di Gobierno di 
Aruba, Prome Minister Evelyn Wever-Croes y Minister di 
Finansa, Xiomara Maduro conhuntamente a elabora riba e 
conclusionnan di e rapport di IMF riba e evaluacion financiero 
y economico di Aruba. Esaki a wordo publica dialuna mainta. 
Prome Minister a expresa su alegria bisando cu e dia aki ta 
yen'e di orguyo despues di a caba e rapport di IMF despues di 
a haci e analisis di mission di articulo 4. 


Desde cu Gabinete Wever-Croes ta na mando, ta hafia 
resumennan relativamente positivo for di IMF. E biaha aki, 
segun Prome Minister, Gobierno tawata tin preocupacionnan 
pa motibo cu e pandemia a dal nos duro. IMF a publica e 
declaracion final di un trabou cu nan a haci e ultimo 3 simannan 
riba Aruba den cua IMF ta conclui cu Gobierno di Aruba a logra 
contene e efectonan di Covid mas tanto cu ta posibel danki na 
un reaccion lihe cu a yuda pa contene e dafio cu e pandemia 
a ocasiona. 





IMF ta cuminsa cu bisa tambe cu Aruba su economia tabata 
ya caba bayendo den bon direccion prome cu e pandemia a 
dal. Nan ta indica cu Aruba tabata recuperando e economia 
especialmente door di turismo, ta indica cu tabata tin plannan 
ambisioso, fiscal financiero y tambe pa diversifica nos 
economia. 


IMF ta constata tambe cu pa 2019 nos a yega tambe nos 
target financiero hasta cu un margen mas comfortable. IMF ta 
mira tambe con e efecto di Covid tabata riba nos ecconomia 
cu a causa e recesion mas pisa cu nos a conoce pero ta bisa 
tambe cu Gobierno a actua rapidamente cu e paketenan di 
alivio y di subsidio cu a wordo duna cu ta FASE, subsidio di 
salario, asistencia financiero na empresanan mediano y chikito 
y e sosten finaciero cu ta wordo duna na e fondonan di AZV y 
SVB no a kibra. 


IMF ta indica tambe cu esaki a yuda pa contene e daño y 
efectonan cu e pandemia por a haci riba empresanan cu por 
a bay bancarota na unda mas hende lo a perde trabou y pa 
scapa bida di hende. 


"Bisando esaki, mi ta sumamente contento cu IMF ta reconoce 
e esfuersonan grandi cu Gobierno di Aruba ta bin ta haciendo 
y IMF ta yega na e conclusion y bisa tambe cu e riesgonan 
bayendo padilanto ta exceptionalmente halto. IMF ta considera 
cu e pasonan y decisionnan cu nos mester bay tuma awor 
mester ta pasonan bon pensa pasobra nan ta bay ta hopi 
crucial. Ami ta bay interpreta esaki cu nan mester ta pasonan 
hopi responsabel y cu ta exigi hopi prudencia. Pero nos tin 
hopi confiansa mirando con nos a goberna e pais aki e ultimo 
añanan aki especialmente den aña di pandemia y nos lo logra 
esaki tambe. 


Mi kier gradici minister di Finansas Xiomara Maduro pa su 
trabou incansabel pasobra esaki ta muestra di trabou duro di 
dia y anochi. Sinembargo cu e ekipo cu ta sostene Minister 
di Finansa, a logra pasa e mision di articulo 4. Tambe mi ta 
gradici tur colega Minister y tur departamento y instancianan 
cu a participa na e mission aki. Pero un danki grandi tambe 
na henter comunidad pa tur cooperacion y sosten”, Prome 
Minister Evelyn Wever-Croes a termina bisando. 

Trabounan preparativo lo keda cla awe y pa mayan 9 di maart Recordatorio cu e caminda cu lo wordo asfalta lo wordo habri 
nos lo cuminsa asfalta entre 9'or do mainta te 4'or di atardi te te 4'or di atardi bek. 
cu diabierna 12 di maart 2021. Por fabor tene cuenta. 

MINISTER DI FINANSA, ASUNTONAN ECONOMICO Y CULTURA | 





MINISTER XIOMARA MADURO 





Pa comercio y trahadornan por surpasa 
e crisis economico cu COVID19 ta 
trece cune, Gobierno di Aruba a bin ta 
ofrece yudansa den forma di Subsidio di 
Salario. Desde mei 2020 companianan 
cu ta bin na remarca pa e yudansa aki 
ta wordo notifica door di SVB y ta haya 
un plazo di tempo den cual mester aplica 
pa e yudansa aki pa asina por cubri un 
maximo di 60% di e salario di trahador. 
E meta di e yudansa financiero aki ta pa 
durante e crisis di COVID19 por conserva 
cupo di trabou na beneficio di Aruba su 
economia. Den luna di februari 2021, un 
total di 1410 compania a haya Subsidio 
di Salario pa por cumpli cu e salario di 
18253 trahador. E suma concerni ta 25.6 
miyon florin. 


Den aña 2020 a brinda 271 miyon na 
yudansa den forma di Subsidio di Salario 
y pa aña 2021 ta reserva e suma di 280 
mivon florin pa por sigui brinda e yudansa 
necesario aki pa surpasa e efectonan 
economico cu e pandemia di COVID19 ta 
trece cune. Comerciante cu tin pregunta 
riba Subsidio di Salario por tuma contacto 
cu SVB via MiSVB na www.svbaruba.org 
. Den caso di obheccion por manda esaki 
via bezwaarloonsubsidie@svbaruba. 
org. Den caso cu un trahador kier sa 
mas riba e yudansa aki, por acerca nan 
doño di trabou cu e peticion pa por mira 
e informacion di e subdidio cu ta toca e 
trahador. E ultimo aki ta un condicion pa 


otorgacion di Subsidio di Salario stipula 
den articulo 6 inciso h den e Decreto 
Ministerial di Minister di Finansa, Asunto 
Economico y Cultura di 13 di mei 2020 cu 
number 681/20, cu ta contene e decision 





pa otorga sosten financiero den forma di 
Subsidio di Salario. Pa raporta cualkier 
abuso cu Subsidio di Salario por manda 
un mail na supervision@svbaruba.org. 





SUBSIDIO DI SALARIO 


Na februari compania y 7 


trahado a wordo 


yuda cu 25.6 miyon florin na Subsidio di Salario. 

Comision Celebracion Dianan Nacional ta informa: 


NOS HIMNO “ARUBA DUSHI TERA” 
TA ARUBA SU SIMBOLO NACIONAL YA PA SU 
45 ANIVERSARIO 


Comision Celebracion Dianan Nacional (CCDN) bou auspicio 
di Ministerio di Cultura ta sigui trece dilanti informacion di nos 
simbolonan nacional y e biaha aki ta toca nos himno nacional 
titula "Aruba Dushi Tera’ den su celebracion e aña aki di 45 
aniversario. 


NOS HIMNO: 

‘Aruba Dushi Tera’ ta titulo di e himno nacional di Aruba. E 
historia di e cantica cu a bira nos himno nacional ta data di 
1951. Dos musico hopi conoci, Sres. Rufo Wever y Juan 
Chabaya (Padu) Lampe, a compone y graba e ritmo y melodia 
tipico di Aruba. 

Na aña 1952 e dos musiconan a compone nos actual himno 
di Aruba. Nan a sinti e necesidad pa compone un piesa cual 
lo mester expresa amor di nos pueblo pa nos isla y lanta 
sentimento patriotico di cada persona. E grupo di musica y 
canto 'De Trupialen', bou direccion di Frère Alexius, a hinca e 
cancion aki den nan repertorio y asina su popularidad a crece. 
Popularidad di e cantica a bira mas grandi ora cu na 1954 riba 
iniciativa di Frère Alexius, Radio Kelkboom a graba e cantica 
riba un disco 78 rpm, canta pa 'De Trupialen' y compaña riba 
piano pa Padu Lampe. Na un forma espontaneo otro instancia 
priva y oficial a cuminsa uz'e na occasion importante. Riba dia 
25 di februari 1976 un comision instala pa Gobierno a haci un 
recomendacion pa uza “Aruba Dushi Tera” como nos himno 
nacional y den ritmo di wals. E comision a propone pa añadi 
un couplet mas na e cantica. Señor Hubert (Lio) Booi, cu su 
inspiracion, a añadi na e ultimo couplet e frase: '...cu Dios por 
guia y conserva su amor pa libertad”. Cu e frase aki e ta elogia 
e gran cordialidad di e pueblo di Aruba y su amor pa libertad. 





Dia 16 di maart 1976, Gobierno di Teritorio Insular di Aruba, a 
aproba "Aruba Dushi Tera’, como himno oficial di Aruba. Dia 18 
di maart 1976, durante un acto oficial den Wilhelmina Stadion 
(awor Stadion Guillermo Prospero Trinidad), a proclama 
‘Aruba Dushi Tera' como e himno nacional di Aruba. Tabata 
un presentacion bou guia di Sra. Maybeline Arends-Croes cu 
acompañamento di orkesta harmonico di Aruba dirigi pa Sr. 
Hesus Maria (Joy) Kock. 


Protocol pa uzo di nos Himno: 


“Ora cu ta canta Himno tur hende ta para recht cu su mannan 
cada banda di su curpa. 

“Ta wak den e direccion di e Bandera, sino den direccion di e 
cantante of un mandatario presente. 

+ No ta permiti pa hende homber tin algo bisti riba nan cabes. 
Hende muhe si por keda cu nan sombre bisti. 

* Durante di e Himno, tur hende ta para keto y no ta papia. 





+ Ora cu e Himno caba di ser presenta no ta bati man. 


Ministerio di Cultura conhuntamente cu Departamento di 
Cultura Aruba y Comision Celebracion Dianan Nacional ta 
uni hunto den cumpli na informa y educa nos pueblo Arubano 
riba nos simbolo di identidad. E aña aki celebrando ya su 45 
aniversario. Un simbolo di nos identidad creando union di un 
solo pueblo Arubano. 

Sociaal Crisis Plan: 


ABUSO EMOCIONAL TIN SU CONSECUENCIA 
RIBA UN MENOR 


Abuso emocional por causa un impacto profundo ariba un 
mucha y su efectonan ta pa bida largo. Abuso emocional ta 
ora un adulto den cuido di e mucha ta keda sin duna e mucha 
cariño, amor, calor of atencion cu e tin mester pa su desaroyo 
social-emocional. 


Abuso emocional tambe ta incera abuso verbal, caminda e 
mucha ta wordo grita, humilia y insulta constantemente. Abuso 
emocional por laga un mucha sinti cu e no tin balor y cu niun 
hende no ta stim'e y e impacto negativo aki tin su efecto riba e 
bida completo di un mucha. 

Actonan di abuso emocional di mucha: 

. No ta permiti un mucha expresa su punto di bista of 
opinion 

. Ridiculisa un mucha pa locual cu e ta bisa 

. Pone un mucha keda keto of ta pon'e cera su boca 
constantemente 

. Grita v ta menasa un mucha constatemente 

. Cherche di un mucha pa su manera di ta 

. Duna un mucha e "silent treatment' como castigo, esaki 
ta nifica cu no ta papia cu e mucha pa un periode como un 
forma di castigo 

. Ta limita contacto fisico cu un mucha, no ta dun'e brasa 
of calor 

. Ta vama un mucha nomber v ta bis'e cu e 'no ta sirbi' of 
cue 'ta un eror' 

. No ta permiti pa un mucha tin contacto cu su amigonan 
. Ta trata un mucha malo dilanti otro hende por ehempel: 
dal'e, pas'e un wanta of grit'e 

. Ta “bully” un mucha, ta conta tambe pa “online bullying” 
. Tur e formanan aki di maltrato tin un cierto nivel di abuso 
emocional den dje y esaki por causa un mucha hopi daño 
emocional y ta afecta su persona den futuro como adulto. 


Con pa señala abuso emocional di mucha? Ora un mucha ta 
wordo abusa emocionalmente por reconoce esaki na cierto 
señalnan. E señalnan por ta varios y ta diferencia pa cada 
mucha y su situacion specifico. E ta importante pa semper 
tene cuenta cu tin e posibilidad cu e señalnan aki no semper 
ta duna indicacion cu tin abuso emocional di mucha andando 








y cu esakinan por a wordo causa door di otro motibonan. Pa 
es motibo semper mester keda alerto y no keda keto pa busca 
ayudo of conseho di nos profesionalnan. Paso cu e accion 
corecto bo por salba un bida. 


Señalnan di abuso emocional: 


. E mucha ta mustra cu e tin hopi miedo y ansiedad 
. E tin un comportacion hopi bruto, agresivo of hopi 
negativo 


. Su comportacion ta demasiado keto y tin hopi dificultad 
pa cera amistad 


. E mucha no ta demostra amor of cariño na su mayornan 
of un adulto specifico 
. E mucha ta mustra comportacion cu ta inapropia por 


ehempel: chupa dede na edad grandi 

Si bo ta sinti como mavor of cuidado di mucha cu bo mester 
di guia y sosten pa cu cuido y lantamento di mucha por tuma 
contacto cu Tienda di Educacion na 161. Si bo ta un mucha 
of un hoben cu tin mester di guia of conseho tuma contaco 
cu Telefon pa Hubentud na 131. Ora bo ta sospecha abuso di 
menor tuma contacto cu Bureau Sostenemi na 588-1010 pa 
conseho y ayudo. Den caso di emergencia yama 100. 


Pa hava sa mas tocante abusi di menor bishita nos website 
www.scparuba.com. "E bienestar y siguridad di nos muchanan 
ta e responsabilidad di nos tur” - Sociaal Crisis Plan 

Glenbert F. Croes 


Minister di Asunto Social y Labor 


bd Hende Muhe ta mama, casa, 
yiu, ruman... fuente di gran 
amor y cariño. 








E hende muhe merece nos 
respet, nos admiracion, e 
trato como Dios su fuente di 
bida 


Hende Muhe ta caminda bida 
ta cuminsa y amor ta perdura. 


Feliz Dia Al Menage 

MINISTER ARMANDO LAMPE 

STUDIANTENAN DI EPI APORTANDO NA 
CAMPAÑA DI VACUNACION COVID-19 


grupo di studiante di Colegio EPI su unit Salubridad & Servicio 
actualmente ta dunando nan aporte na e campaña nacional di 
vacunacion contra COVID-19. 


E studiantenan ta den e ultimo aña di nan estudio na Colegio 
EPI caminda nan ta preparando pa nan futuro profesion den 
cuido di salud, cu un periodo di practica cu ta parti esencial di 
un MBO-opleiding. 


Bou di guia di e profesionalnan di DVG, nan ta staciona na 
e prikpost na Santa Cruz. Eynan nan ta traha den un team 
di asina yama “trekkers” y “prikkers”, caminda cu e trekker ta 
yena e inyeccion cu e liquido di e vacuna contra COVID-19, y 
e prikker ta suministra e inyeccion na cada persona. 


Nair Kelly, studiante di examenjaar di e opleiding Verpleging 
Niveau 4, ta fungi como zorgcoórdinator na e prikpost aki. 
El a cuminsa cu su stage na DVG aña pasa, net prome cu 
e pandemia di COVID-19 a cuminsa na Aruba. Durante e 
periodo aki el a haya un bon preparacion practico y a gana 
hopi experiencia, y aworaki e por guia su colega studiantenan. 
Jaylee Gutierrez, Kendra Regis, Jealine (Samantha) Rivera y 
Shariénne Winterdaal ta studiantenan di e opleiding Verpleging, 
mientras cu Angelica Diaz y Ralaquecha Joseph ta studiante di 
Verzorging. Hunto nan ta haciendo un diferencia den e lucha 
contra COVID-19 y na mesun tempo nan ta haci nan stage, 
cual lo hiba nan mas cerca di tin nan diploma den nan man. Na 
fin di cada siman nan ta bin campus di Colegio EPI pa asina 
raporta nan nan mentor, Sra. Myloushka Wernet-Burleson, pa 
sigura cu tur cos ta canando bon. 


Colegio EPI ta sumamente agradecido na DVG cu a brinda e 
studiantenan e oportunidad pa pone loke nanasiña den practica. 
Nan a ricibi instruccion y training di parti di e profesionalnan di 
DVG pa asina cumpli cu tur e rekisitonan stipula. Tambe nos 
ta hopi orguyoso di por conta cu e confiansa di DVG den e 
preparacion cu nos ta duna nos studiantenan, reiterando cu 
Colegio EPI como institucion di educacion y su programanan 
tin un balor inmenso pa nos comunidad, caminda cu nos meta 
principal ta pa forma profesionalismo y personalidad. 


Riba e potretnan adhunto por aprecia: 


1. Di robes pa drechi: Jealine Rivera, Kendra Regis, 
Angelica Diaz, Javlee Gutierrez v Nair Kellv na prikpost na 
Santa Cruz. 


2. Kendra 
inveccionnan. 
3. Shariċnne winterdaal suministrando e vacuna contra 
COVID-19 

4. Di robes pa drechi: Javlee Gutierrez, Kebdra Regis, 
Jealine Rivera, Shariċnne Winterdaal, Angelica Diaz v 
Ralaquecha Joseph den praktijklokaal na Colegio EPI. 


Regis y Jealine Rivera preparando e 

Bo orario pa Bo a perde bo 
bo di 2 dosis prome cita di 
ta despues vacunacion? 


di 5:30 pm? 


NO TA PROBLEMA! 


Entrante diamars 9 di maart bo persona 
lo haya un cita nobo. Sea pendiente 
pa e cita nobo den bo Aruba Health App, 
email of lo bo wordo yama. 

Dialuna 8 Maart 2021 





Minister Dangui Oduber: 


TRABOUNAN NA VELD DI KUDAWECHA 
TA AVANSANDO 








Minister di Deporte Sr. Dangui Oduber ta contento di mira cu e 
trabounan na veld di Kudawecha ta anvasando. Ta net un afia 
pasa cu e mandatario a anuncia e proyecto di yerbe artificial 
pa e veld di kudawecha cu ta encera tambe mehoracion di e 
infrastructura di e veld. 


E maneho di deporte di Minister Dangui Oduber ta entre otro 
basa riba mehoracion di facilidadnan Deportivo. “Nos kier pa 
tur veld na aruba tin bon iluminacion y artificial turf”. Tur esaki 
sin ayudo di Lotto pa Deporte. Lotto pa Deporte no ta yudando 
deporte sino perhudicando deporte. 


Actualmente ta constuiendo dugout nan nobo y e yerbe 
artificialnan ta na Aruba caba y pronto esaki lo bay wordo 
instala tambe. Ya caba mescos cu varios otro veld rond di 
Aruba, veld di Kudawecha a ricibi su lusnan LED na aña 2019. 


Deporte ta un instrumento importante pa nos pais. E ta percura 
pa entre otro un bida mas saludabel, tanto fisico como mental, 
e ta tene hobennan leu di delincuencia y ta siña nan disciplina. 
Sin deporte, un nacion no tin bida. Pa e motibonan aki, Minster 
Dangui Oduber ta haya importante pa deporte na Aruba haya 
e atencion debido. 


Na final di dia ta importante pa nos stimula participacion 
activo di nos muchanan y hobennan den deporte. Minister a 
felicita e dirigentenan di e veld di kudawecha cu e proyecto 
aki cu pronto lo wordo entrega. Minister Oduber mustrando 
e diferencia ora tin un minister cu tin curason y atencion pa 
deporte sin e contribucion di Lotto pa deporte manera mester 
ta. Dia Canadian Bank Note cuminsa contribui manera mester 
ta na deporte nos lo mira hopi mas proyecto na biniestar di 
deporte minister Oduber a finalisa bisando. 

Minister Dangui Oduber: 

Aruba a prepara for di luna di december 2020 pa yegada di 
e vacunanan. Un team consisitiendo di ministerio di turismo, 
salud publico y deporte, DVG, BRA, DOW, KPA, VDA y Setar a 
traha riba un plan di ehecucion pa manera e vacunanan yega 
nos por distribui esaki. 





Aruba tawata hopi bon prepara y nos a cuminsa e proceso di 
pre registra pa vacuna dia 1 februari 2021. E promer batch di 
vacuna a yega Aruba 16 februari 2020 y pa su mayan atardi 
nos a cuminsa distribui esaki mesora. 


Awe casi 3 siman despues di e yegada di e promer batch 
nos por ta hopi satisfecho con e ta bayendo. Manera anuncia 
siman pasa nos a caba e promer batch di 11.700 vacuna. E 
promernan cu a bin na remarke tawata e dunadornan di cuido 
y esnan riba 60 anja di edad. 


Nos ta sumanente agradecido y satisfecho cuAruba a responde 
y ta respondiendo na e yamada di registra y vacuna. Diasabra 
ultimo nos a organisa un dia nacional di registracion pa brinda 
e oportunidad na esnan cu ainda no a registra pa por registra 
na e priklocatiesnan. Nada mas y nada menos cu mas cu 1000 
persona a registra riba 1 solo dia. Aruba ja caba a surpasa 
25% di su poblacion cu a registra pa haya e vacuna. 


Te cu awe nos a vacuna 10.519 persona di cual 8884 ta e e 
grupo di riesgo riba 60 anja di edad. Pa loke ta e cantdidad 
total di registro nos tin 26,811 persona registra di cual 11,447 
riba 60 anja di edad. 


Aruba ta trendsetter na mundo di e manera con a organiza 
e campanja nacional di vacunacion. Nos a haci uso di 
innovacion,technologia y un tremendo staff di personal pa 
percura pa nos proceso ta mas facil y eficiente posibel. Nos 
kier facilita communidad pa e proceso caba liher pa nos por 
vacuna mas hopi hende pa dia. Actualmente ja caba nos por 
vacuna mas di 1000 persona pa dia y ainda nos no a yega nos 
capacidad maximo. 


Nos kier informa communidad cu no mester preocupa pasobra 
tin mas vacuna na caminda y nos lo percura pa haci un 
peticion na gobierno hulandes pa por manda mas vacuna pa 
nos conisderando e speed y animo di Aruba pa wordo vacuna. 
Minister Oduber kier a gradici commumidad pa e participacion 
den e campanja nacional di vacunacion. Hunto nos lo logra 
vence e pandemia aki. Ban sigui registra, ban sigui vacuna 

y ban sigui scapa bida. Den union, paz y harmonia nos lo 
prospera atrobe. 


E yamada ta keda pa registra via e Aruba Health of na un die 4 
MFA na Aruba. E siman aki e localidad di prik tambe lo ta habri 
pa registracion. Diamars awor 9 maart 2021 e di dos batch di 
vacunan ta yega Aruba. 

Departamento di Salud Publico: 


DOS ‘VARIANT OF CONCERN’ CIRCULANDO 
NA ARUBA 


Rond mundo na e momento aki tin diferente variante di e virus 
SARS-CoV-2 cu ta ocaciona COVID-19. Porta bo ta puntra bo 
mes * kico ta un variante ?”. Wel un variante nobo di e virus di 
SARS-CoV-2 ta sosode na momento cu e virus ta transmiti su 
mes asina hopi atraves di hende cu eta cambia su structura of 
ta wordo bisa cu eta muteer. Esaki ta un proseso normal cu ta 
sosode cu tur virus y bacteria. Cu otro palabra nan ta adapta 
nan mes. 


Den caso di e virus SARS-CoV-2 cu ta causa COVID-19 no 
ta diferente, debi na e pandemia mundial masha hopi hende 
a keda contagia caba y ainda ta wordo contagia. Esaki ta haci 
cu e virus ta cambiando continuamente den diferente region di 
mundo. Tin di e mutacionnan den e virus cu ta insignificante 
pero tin di e mutacionnan cu tin precupacion di scientificonan 
y esakinan ta wordo categorisa como VOC cu ta un 'variant of 
concern' esaki pasobra compara cu e variante di Wuhan China 
sea e variante nobo ta mas contagioso, mas peligroso of ta 
afecta no solamente adulto pero tambe mucha. 


Na Aruba na e momento aki ta circula dos 'variant of concern” 
cu ta e variante di Reino Uni y tambe e variante di Brazil. Tur 
dos di e variantenan aki segun experonan ta mas contagioso 


cue variante original di Wuhan y esun di Brazil ta mas peligroso 
tambe. Esaki ta haci cu den cuidadnan y poblacionan unda un 
gran mayoria di persona ainda no tin resistencia contra e virus 
por sigui experencia brote di e malesa cu grado di fayecimento 
cu ta sigui crece. Si nos para keto y haci un resumen di nos 
isla Aruba nos por resumi cu nos prevalencia pa cu e virus na 
e momento aki ta unicamente 6.5% di nos poblacion. 


Esaki nifica un e mayoria di nos comunidad ainda ta vulnerable 
pa e virus aki. Si nos no sigui cumpli cu tur e medidanan y 
reglanan vigente, cu presencia di e dos variantenan nobo aki, 
hopilihe Aruba por experencia un of mas brote atrobe di casonan 
di COVID-19. Esaki ta e motibo pakico ta urgi na comunidad 
pa sigui cumpli cu tur regla y medida di proteccion. Esnan den 
isolacion y cuarenta tambe sigui cumpli debidamente y cuida 
boso mes y otronan. Hopi importante; na prome indicacion di 
sintoma di garganta dolor of seco, keintura, nanishi ta core of 
cansancio; yama bo doctor di cas pa bo haci test. Asina nos 
ta evita un brote den bo famia of na trabao. Tambe ta hopi 
importante pa nos vacuna, mas lihe nos población vacuna, 
menos hende ta bira malo di Covid-19 y mas liher Aruba ta 
recupera. DVG lo sigui monitor e situacion cu e variantenan 
hopi di serca. 








DVG TA PREPARANDO PA YEGADA DI SEGUNDO 
“BATCH” DI VACUNA 
Manera cu esakinan yega vacunacion ta continua 


Segun planificacion e segundo 'batch' di vacuna marca Pfizer 
mester ta yagando Aruba diamars día 9 di maart. Manera a 
informa caba e segundo 'batch' aki lo fungi como segundo 
dosis pa esnan cu ya a ricibi nan prome dosis cu ta esnan 
trahando den cuido y nos adulto mayor 60+. 


Manera cu e vacuna yega ta ranca sali dia 10 di maart cu 
vacunacion di e 12 personahenan cu tawata e promenan 
cu a ricibi nan vacuna dia 17 di februari. Vacunacion di e 
personahenan lo tuma lugar un bes mas na club Don Bosco na 
Noord. Riba e dianan 10 y 11 di maart tambe lo ta vacunando 
e personal di DVG nan segundo dosis. Dia 11 di maart ta 
cuminsa cu vacunacion di e personal di Dr Horacio Oduber 
Hospital esaki lo tuma lugar na hospital mes y tambe IMSAN 
San Nicolas lo ta vacunando nan empleadonan un bes mas. 
Pa locual ta dokternan di cas, nan ta programa pa ricibi nan 
vacuna diasabra 13 di maart na Centro Deportivo Libertador 
Betico Croes na Santa Cruz. 


Si tur cos progresa manera eta planea, entrante dialuna 15 di 
maart lo cuminsa cu vacunacion di esnan den comunidad cu 


ya a haya nan prome dosis. Na momento cu cada persona a 
haya nan prome dosis nan a wordo notifica di nan segundo 
cita mesora sea via mail of den nan app na e icon di vacuna. 
Ta haci un apelacion na esnan cu a vacuna caba pa bolbe tira 
un bon bista riba bo segundo cita. Controla e orario y localidad 
hopi bon. Ta pidi colaboracion di comunidad pa acudi na e cita 
segun orario y localidad, tene cuenta cu ta rond di 11500 hende 
tin pa wordo vacuna y haci cambio por trece complicacion si 
hopi hende bay pidi esaki. Pa esnan cu tin cita despues di e 
orario di 5:30 pm e personanan aki lo wordo reschedule den 
e orario normal. Entrante diamars 9 maart lo por tuma nota 
di e orario nobo den e app of via email. Esnan cu a perde 
nan prome cita pa vacuna pasobra porta a tuma nota di esaki 
mucho laat, e personanan aki lo haya automaticamente un cita 
nobo cu tambe lo ta disponibel entrante diamars 9 di maart riba 
nan app of via email. Pa cu e segundo rond aki di vacunacion 
ta e meta pa vacuna mas liher posibel tur persona atrobe pa 
keda cla dentro di 2 pa 3 siman pa sigientemente prepara pa 
yegada di e tercer 'batch' cu ta programa pa yega den e siman 
di 29 di maart 2021 y cu lo fungi un bes mas como prome dosis 
pa demas dunadornan di cuido y adulto mayor 60+. 

Departamento di Salud Publico: 


UPDATE 8 DI MAART 2021 


Segun resumen di awe 30 persona a recupera, a registra un total di 17 caso nobo di Covid-19, di cual 4 ta no- 
residente. E cantidad total di testnan ehecuta ayera na e diferente localidadnan na Aruba, entre otro laboratorio di 
hospital, laboratorionan priva y aeropuerto ta 384 test. 'Postivitv rate' entre nos residentenan ta 29%. 


Casonan activo pa awe ta 192, cantidad di fayecido relaciona cu Covid-19 ta 77. 


Hospital ta informa cu tin un total di 23 persona interna di cual 9 ta den Cuido Intensivo y 14 riba unidad general di 
covid. Edad promedio di esnan ingresa pa extra cuido ta 63 aña. 





PONG) ARUBA COVID-19 






TOTAL RESIDENTE NO-RESIDENTE 






17 13 4 
192 171 21 
7858 7389 469 
Positivo 8127 7636 491 


Getest 109767 $ < 


Morto 77 76 1 

